Olympijský sľub

Olympijský sľub prednáša športovec a rozhodca v priebehu otváracieho ceremoniálu olympijských hier. 

Športovec z usporiadateľskej krajiny drží cíp olympijskej vlajky a prednáša slová sľubu:

V mene všetkých súťažiacich sľubujem, že vystúpime na olympijských hrách ako čestní súperi, rešpektujúci pravidlá, ktoré ich riadia, za šport bez dopingu a drog, v rytierskom duchu pre slávu športu a česť našich družstiev.

Rozhodca, taktiež z usporiadateľskej krajiny, sľubuje podobným spôsobom s cípom olympijskej vlajky v ruke:

V mene všetkých rozhodcov a činiteľov sľubujem, že na týchto olympijských hrách splníme nám uložené úlohy so všetkou nestrannosťou, s úctou k pravidlám a verní zásadám športového ducha.

História 
Olympijský sľub napísal barón Pierre de Coubertin a po prvýkrát zaznel na slávnostnom otvorení Letných olympijských hier 1920 v Antverpách. Text olympijského sľubu sa v priebehu rokov mierne menil, desaťbojár Victor Boin v roku 1920 hovoril:

Prisaháme. Zúčastníme sa týchto olympijských hier v rytierskom duchu, pre česť našej krajiny a slávu športu.

Neskôr bolo slovo "prisaháme" zamenené za "sľubujeme" a "krajina" za "družstvo". Časť týkajúca sa dopingu bola doplnená až pre Letné olympijské hry 2000.

Rozhodcovia skladali prvý sľub na Letných olympijských hrách 1972 v Mníchove.

Športovci a rozhodcovia, ktorí skladali sľub 

Olympijské hry